15 Ke eng fa Dafide a ne a iketleeleditse go leta ka bopelotelele? O re naya karabo ya potso eno mo bukeng ya Pesalema, e mo go yone a ileng a botsa jaana makgetlho a le manê: “Ka lobaka lo lo kae?” O ne a re: “Fa e le nna, ke ikantse bopelonomi jwa gago jwa lorato; a pelo ya me e ipele mo polokong ya gago. Ke tla opelela Jehofa, gonne o ntiretse ka tsela e e duelang.” (Pes. 13:5, 6) Dafide o ne a itse gore Jehofa o a mo rata le gore o tla tswelela a mo rata. O ne a lebile pele go bona diteko tsa gagwe di fedile, mme gape o ne a akanya ka tsela e Jehofa a ileng a mo segofatsa ka yone mo nakong e e fetileng. Dafide o ne a itse gore ga a kitla a ikwatlhaela go bo a ile a leta.